Մոցարտի դաշնամուրի թիվ 17 կոնցերտի կատարումը Երևանի Սպենդիարյանի անվան օպերայի և բալետի ազգային ակադեմիական թատրոնում խորհրդանշական իմաստավորում է ստանում «Վլադիմիր Սպիվակովը հրավիրում է...» միջազգային փառատոնի առաջին համերգի ունկնդիրների համար: 12-ամյա Վարվառա Կուտուզովայի դաշնամուրային անթերի նվագն ընկալվում է որպես մերօրյա հոգևոր-մշակութային վերընձյուղման փայլատակում: Միաժամանակ մեկ ավելորդ անգամ ևս հավաստում է հանրահայտ ջութակահար, դիրիժոր և հասարակական գործիչ Վլադիմիր Սպիվակովի երաժիշտների նոր սերունդ ձևավորող հիմնադրամի բազմամյա ներուժը: Առաջին մոսկովյան մենահամերգը 8 տարեկանում ունեցած Վարյան, բնատուր շնորհները զարգացնելու նախանձելի լծակներ ձեռք բերելով, իր արժանավորությունը հաստատում է ավստրիական հանճարի բարդագույն երաժշտակտավի մատուցման հասուն վարպետությամբ: